Laisvės TV
„Laisvės TV“ – internetinė televizija, kurios laidos transliuojamos „YouTube“ platformoje. Tai sutelktiniu finansavimu paremta internetinė televizija. Televiziją įkūrė garsus Lietuvos žurnalistas ir visuomenininkas Andrius Tapinas 2016 m. rugsėjo 11 d. „Laisvės TV“ lėšas televizijos išlaikymui renka „Contribee“ platformoje, televiziją galima remti ir naudojantis „Bitcoin“, „PayPal“ ir „Paysera“ paslaugomis. 2022 m. pabaigoje televizija turėjo daugiau nei 4 tūkstančius rėmėjų, o kas mėnesį žiūrovų skiriama suma siekia apie 26 tūkstančių eurų. 2022 m. pabaigoje „Youtube“ svetainėje „Laisvės TV“ paskyra turėjo 169 tūkstančius prenumeratorių, o jos laidos buvo peržiūrėtos daugiau nei 80 mln. kartų.